РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/482-15

19. новембар 2015. године

Б е о г р а д

ЗАПИСНИК 75. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 19. НОВЕМБРА 2015. ГОДИНЕ

Седница је почела у 9,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Драгољуб Зиндовић, Оливера Пешић, Сузана Шарац, Никола Јоловић, Момо Чолаковић, проф. др Милорад Мијатовић, Војислав Вујић и Жика Гојковић.

Седници је присуствовала Соња Влаховић, заменик Радмила Костића.

Седници нису присуствовали чланови Одбора: Душица Николић, Горан Ковачевић, Дејан Раденковић, Ђорђе Стојшић и Золтан Пек, нити њихови заменици.

Члан Одбора Иван Јовановић приступио је седници у току разматрања прве тачке дневног реда.

Седници је присуствовао и народни посланик проф. др Владимир Маринковић.

Члан Одбора Војислав Вујић је у току разматрања прве тачке дневног реда напустио салу у којој се одржавала седница.

У складу са чланом 203. став 3. Пословника Народне скупштине, Одбор је на овој седници организовао разговор са кандидатима за члана Савета гувернера Народне банке Србије.

На предлог председника, Одбор је једногласно утврдио следећи

Д н е в н и р е д:

1. Разговор са кандидатима за избор члана Савета гувернера Народне банке Србије;

2. Утврђивање предлога одлуке о избору члана Савета гувернера Народне банке Србије.

**Прва тачка дневног реда:** Разговор са кандидатима за избор члана Савета гувернера Народне банке Србије

Председник Одбора је подсетио чланове и заменике чланова Одбора да је на 74. седници одржаној 16. новембра 2015. године, Одбор констатовао да је члану Савета гувернера Народне банке Србије, др Миладину Ковачевићу, престала функција истеком мандата 13. новембра 2015. године; да је Одбор, у складу са чланом 22. Закона о Народној банци Србије, упутио допис председницима посланичких група у Народној скупштини, са позивом да доставе предлог кандидата са биографијом и изјавом о прихватању кандидатуре најкасније до 18. новембра 2015. године, као и да су предлоге кандидата за члана Савета, са биографијом и изјавом о прихватању кандидатуре, доставиле посланичке групе Социјалдемократска партија Србије и Српска напредна странка, које су за члана Савета предложиле др Миладина Ковачевића, док је Посланичка група Демократска странка за члана Савета предложила Игора Момчиловића.

Председник Одбора је, у наставку седнице, позвао др Миладина Ковачевића и Игора Момчиловића, кандидате за члана Савета гувернера Народне банке Србије, да се представе члановима и заменицима чланова Одбора.

Питања кандидатима постављали су: Момо Чолаковић, Иван Јовановић и Верољуб Арсић.

Пошто је Одбор обавио разговор са кандидатима и утврдио да испуњавају услове из члана 20. Закона о Народној банци Србије, прешао је на утврђивање предлога одлуке о избору члана Савета гувернера Народне банке Србије.

**Друга тачка дневног реда:** Утврђивање предлога одлуке о избору члана Савета гувернера Народне банке Србије

Одбор је приступио гласању о датим предлозима.

За др Миладина Ковачевића, кандидата за члана Савета гувернера Народне банке Србије, гласало је 10 чланова Одбора, нико против, нико уздржан.

За Игора Момчиловића, кандидата за члана Савета гувернера Народне банке Србије, гласао је један члан Одбора, нико против, нико уздржан.

На предлог председника, Одбор је већином гласова (10 за, један члан није гласао), одлучио да упути Народној скупштини предлог да се по хитном поступку, у складу са чланом 168. став 3. Пословника Народне скупштине, да се одлука о избору члана Савета гувернера Народне банке Србије донесе по хитном поступку, у складу са чланом 168. став 3. Пословника Народне скупштине, како би се што пре обезбедили услови за рад Савета у пуном саставу.

За известиоца Одбора на седници Нардоне скупштине одређен је председник Одбора, Верољуб Арсић.

\* \* \*

Седница је завршена у 09,40 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.